Miksi Tampereelle rakennetaan uusi tasoristeys, vaikka muualla niistä halutaan eroon – "Ratikan ei tarvitsisi pysähtyä risteyksissä lainkaan"

Ratikka muuttaa melkoisesti tamperelaista liikennettä. Kaupungissa joudutaan totuttelemaan esimerkiksi ajamiseen tasoristeyksessä ja uudenlaisiin, kolmiomallisiin "liikennevaloihin". Muotialaan Hervannan valtaväylän ja Nekalantien risteykseen on juuri alettu rakentaa vahvasti tasoristeyksen kaltaista liittymää. Kun kiskoliikenne alkaa, vaunut sekä valtaväylälle tulevat ja sieltä poistuvat autot kohtaavat liittymässä samassa tasossa. Paikalle ei kuitenkaan tule varsinaisen tasoristeyksen kaltaisia puomeja tai varoitussummereita. –Autoliikenne pysäytetään kolmiomallisilla raitiovaunuvaloilla. Alin keltainen lamppu varoittaa ratikan lähestyvän. Kun vaunu on lähellä, kaksi ylintä punaista valoa vilkkuvat. Tällöin risteyksen yli ei saa ajaa, selvittää katu- ja raitiotiesuunnittelija Antti Kiviniemi. "Ratikan ei tarvisi pysähtyä risteyksissä lainkaan" Tampereen ratikkavalojen kaltaisia opasteita käytetään jo pääkaupunkiseudulla. Siellä opasteen nimi on jokerivalo, ja sillä varoitetaan sekä busseista että ratikoista. Tampereella jokerivaloa on käytetty vuosia sitten Hervannan Hepolamminkadun bussireitillä. Raitiotievaloja otetaan kerralla käyttöön kahdeksan kappaletta, Turtolan lisäksi muun muassa Insinöörinkadun ja Hermiankadun kiertoliittymiin Hervantaan. Kanjoninkadullakin autojen ja ratikan reitit risteävät. Keskikaupungin risteyksissä liikennettä ohjataan normaaleilla liikennevaloilla. –Siihen pyritään, ettei ratikan tarvitsisi pysähtyä risteyksissä lainkaan. Liikenne on hyvin täsmällistä, joten valo-ohjaus voidaan suunnitella tarkasti ja etuusjärjestelyt huomioon ottaen, liikenneinsinööri Mika Kulmala sanoo. Kiireisimpään aikaan ratikka liikennöi suuntaansa 7,5 minuutin välein. Jos ja kun kaksi junaa eivät kohtaa esimerkiksi Muotialan tasoristeyksen kohdalla juuri samaan aikaan, voi se tarkoittaa kääntyvän autoliikenteen seisauttamista joka 3.–4. minuutti. Tähän varaudutaan jatkamalla Hervannan valtaväylältä Nekalantielle johtavaa kääntymiskaistaa. Miksi tasoristeys? Uusissa ratikkavaloissa riittää jo sinänsä ihmettelemistä, mutta ydinkysymys kuuluu silti: miksi ihmeessä kaupunkialueelle halutaan rakentaa tasoristeys? Junaraiteillahan niistä pyritään eroon kaikin keinoin. Turtolaan ja Muotialaan menevät autot olisi ehkä voinut nostaa kiskojen yli siltaa pitkin. Ratikkasilta sen sijaan oli poissuljettu luonnonesteiden takia. –Iidesjärven kohdalta lähdettäessä nousua Hervantaan Insinöörinkadulle kertyy 70 metriä, joka on jo ratikalle hyvin haastava, sanoo raitiotien kehitysohjelman projektijohtaja Ville-Mikael Tuominen . Tasoristeyksen korvaava kiskoliikennesilta olisi pidentänyt ja jyrkentänyt nousua entisestään. –Raitiotien tulee alittaa Jyväskylän rata ja Nekalantie tämän risteyksen molemmilla puolilla, Tuominen selventää. Huippunopeutta Hervannan valtaväylällä Ratikan huippunopeus on 70 kilometriä tunnissa. Täysjarrutuksen jälkeenkin juna vaatii tästä vauhdista satojen metrien pysähtymismatkan. Teoriassa ratikka voisi ajaa huippunopeutta juuri Hervannan valtaväylän varrella. Tässä risteyksessä näin tuskin käy, Tuominen rauhoittelee. –Heti tasoristeyksen ja Nekalantien alituksen jälkeen rakennetaan pysäkit, joilla ratikka pysähtyy aina. Vauhti ei tästä ehdi nousta tasoristeyksen kohdalle. Viime kädessä vastuu liikenneturvallisuudesta ja ajonopeudesta on ratikan kuljettajalla. Hän voi myös varoittaa muita liikkujia soittokellolla ja äänitorvella. Raitiotie-/ratikkavalo on kiskoliikenteen erityisliikennevalo-opaste. Helsingissä käytettävä jokerivalo on vastaava opaste bussiliikenteelle. Jokerivalo varoittaa bussista vilkkuvalla keltaisella (2 sek.) ja kiinteällä keltaisella (3 sek.). Kun linja-auto on kohdalla, muu liikenne pysäytetään kahdella kiinteällä punaisella valolla. Auton mentyä keltainen vilkkuu (5 sek.). Kun varoitettavaa ei ole, valot ovat pimeinä. Opasteet sijoitetaan tulosuuntiin 10–20 metrin päähän risteyksestä. Vilkulla ei ajeta Jokeri- ja raitiovaunuvalo toimivat lähes samalla tavalla. Kiskoliikenteen opasteessa punaiset valot vilkkuvat. Kun normaalissa liikennevalossa vilkkuu keltainen, ajaminen on sallittu varovaisuutta noudattaen. Kun ratikkavalon punaiset vilkkuvat, ajaminen opastimen ohi on kokonaan kielletty.